Prokureur steel glo R27 miljoen by die staatArgieffoto (Foto: Daniel Bone/Pixabay) Adv. Hassan Ebrahim Kajee, ŉ prokureur vir die kantoor van die staatsprokureur, se inhegtenisneming word deur die Spesiale Ondersoekeenheid (SOE) verwelkom. Kajee is op 1 April deur die Valke in hegtenis geneem op verskeie aanklagte van bedrog. Hy het Maandag in die Johannesburgse streekhof verskyn en is vrygelaat op borgtog van R20 000, sê Kaizer Kganyago, woordvoerder van die SOE. Die saak is tot 25 Mei 2023 uitgestel. “Die kantoor van die staatsprokureur stel gereeld regsadviseurs aan om sake namens staatsinstansies te behartig. Kajee is in verskeie sake aangestel om die staat te verteenwoordig.” Kajee se inhegtenisneming volg ná ŉ ondersoek deur die SOE wat onthul het dat hy na bewering fakture kunsmatig opgestoot het; fakture uitgereik het vir dienste wat nooit gelewer is nie; en te veel gevra het vir dienste wat kwansuis gelewer is. “Kajee het ook fakture uitgereik waarvolgens hy daagliks meer ure gewerk het as wat daar ure in ŉ dag is.” Die SOE het die bewyse aan die Nasionale Vervolgingsgesag oorhandig vir verdere optrede en Kajee is gevolglik in hegtenis geneem. “Die SOE is intussen besig met ŉ siviele saak in die spesiale tribunaal teen adv. Kajee om sowat R27 miljoen te herwin vir skade wat die staat gely het, weens die vermeende korrupsie en onderhandse verhouding tussen die voormalige hoof van die kantoor van die staatsprokureur in Johannesburg, Gustav Lekabe, en Kajee. Lekabe het na bewering Kajee aangestel om die staat in ŉ rits sake te verteenwoordig waar die aansoeker vir regsfooie gefaktureer is wat nooit gelewer is nie; twee keer gefaktureer is vir dieselfde werk wat gedoen is; en dubbelfakture wat aan die kantoor van die staatsprokureur gestuur is.”